अमृतपाल के जरिए सरबत खालसा बुलाने की प्लानिंग; 2015 में देशद्रोह का मामला भी हो चुका दर्ज
Amritpal Singh Bhindranwala 2.0; Papalpreet Singh Sarbat khalsa Planner | Punjab Police Register Case In 2015 पंजाब पुलिस की गिरफ्त से भागे वारिस पंजाब दे के मुखी अमृतपाल सिंह के साथ उसका साथी पपलप्रीत साए की तरह चल रहा है।
पंजाब पुलिस की गिरफ्त से भागे वारिस पंजाब दे के मुखी अमृतपाल सिंह के साथ उसका साथी पपलप्रीत साए की तरह चल रहा है। पुलिस जांच में अब सामने आया है कि पपलप्रीत सिंह ही अमृतपाल को गाइड कर रहा है और पंजाब में सरबत खालसा बुलाने की प्लानिंग भी उसकी की थी। जिसे वीडियो के माध्यम से अमृतपाल ने लोगों तक पहुंचाया।
पपलप्रीत सिंह ने अमृतपाल की वीडियो बना इस माहौल को बनाया और श्री अकाल तख्त साहिब के जत्थेदार ज्ञानी हरप्रीत सिंह पर सरबत खालसा बुलाने का दबाव बनाया। हालांकि, जत्थेदार ज्ञानी हरप्रीत सिंह ने खालसा स्थापना दिवस और बैसाखी पर गुरमति कार्यक्रम के आयोजित करने की घोषणा के साथ ही पपलप्रीत व अमृतपाल सिंह की इस कोशिश को भी नाकामयाब कर दिया है।
2015 में सरबत खालसा बुलाने में भी पपलप्रीत का हाथ
पंजाब में अकाली दल की सरकार के समय साल 2015 में सरबत खालसा बुलाया गया था। इसके आर्गेनाइजरों में एक पपलप्रीत भी था। जांच में पुलिस ने पपलप्रीत सिंह पर ISI के साथ संबंध होने के लिए देशद्रोह का मामला दर्ज किया था। 12 नवंबर 2015 को अमृतसर के चाटीविंड थाने में दर्ज FIR में पपलप्रीत की भड़काऊ स्पीच भी दर्ज की गई।
पपलप्रीत सिंह ने जेल में बंद बब्बर खालसा के खतरनाक आतंकवादी नारायण सिंह चौड़ा का भड़काऊ संदेश पढ़ा। इसी दौरान जगतार सिंह हवारा को अकाल तख्त का जत्थेदार नियुक्त किया गया था। पुलिस ने पपलप्रीत सिंह सहित अन्य आयोजकों पर धारा 124ए, 153-ए, 153-बी, 115, 117, 120-बी और UAPA की धारा 13 (1) और सूचना प्रौद्योगिकी अधिनियम की धारा 66-F के तहत FIR दर्ज की गई थी।
2016 में फिर सरबत खालसा बुलाने की थी प्लानिंग
2016 में पपलप्रीत को एक बार फिर गिरफ्तार किया गया था जब बठिंडा में तख्त दमदमा साहिब तलवंडी साबो में दूसरा सरबत खालसा आयोजित करने का प्रयास किया गया। लेकिन यह प्रयास विफल रहा था। पुलिस ने सरबत खालसा आयोजकों पर कार्रवाई की थी।
2019 में भी पपलप्रीत पर कार्रवाई की गई थी। पापलप्रीत ने कथित तौर पर 2019 में ड्रग तस्करों के खिलाफ एक अभियान भी चलाया था। पपलप्रीत ने आरोप लगाया था कि ड्रग तस्करों के खिलाफ अभियान चलाने के लिए पुलिस ने उसे हत्या के झूठे प्रयास के मामले में फंसाया।
अब जानिए कौन है पपलप्रीत ?
पपलप्रीत अमृतसर के मजीठा हल्के के गांव मरडी कलां का रहने वाला है। उसकी मां सरकारी टीचर थी और पिता खेतीबाड़ी से जुड़े हैं। वारिस पंजाब संस्था के साथ जुड़ने से पहले 2017 में पपलप्रीत ने सिमरनजीत सिंह मान की पार्टी को जॉइन किया था। इसके अलावा वह अपने सोशल मीडिया अकाउंट्स पर लगातार खालिस्तान मूवमेंट को आगे बढ़ाता था।
इस तरह आया अमृतपाल के संपर्क में
बताया जा रहा है कि पपलप्रीत शुरू से ही अमृतपाल का बहुत करीबी रहा है। लगातार अमृतपाल को शुरुआत से ही हर चीज मुहैया कराना और हर चीज में सपोर्ट करता आ रहा है। पपलप्रीत अमृतपाल का मीडिया सलाहकार भी है। 'वारिस पंजाब दे' का किसी भी तरह से कोई कार्यक्रम होता है तो मीडिया का पूरा अरेंजमेंट पपलप्रीत ही करता है।
विदेशों से चलने वाले चैनलों में रहा पत्रकार
सूत्रों के मुताबिक, अमृतपाल से संबंध रखती हर खबर साझी करना और सोशल एक्टिविटी की पल-पल की खबर, सोशल मीडिया पर क्या डालना है और क्या नहीं, ये सारी चीजें बताना पपलप्रीत का ही काम था। पपलप्रीत एक यूट्यूब चैनल भी चलाता और वो इंस्टाग्राम पर भी काफी एक्टिव रहता है। वह विदेशों से चलने वाले चैनलों में बतौर पत्रकार रहा है। कई इंटरव्यू भी उसने कवर किए हैं।
सितंबर 2022 में आया चर्चा में
सितंबर 2022... यह वो महीना है, जब पंजाब के लोगों ने अमृतपाल सिंह का नाम पहली बार सुना। वह दुबई से लौटा मॉडर्न यूथ था। दुबई से लौटने के थोड़े समय के अंदर ही 29 सितंबर 2022 को मोगा जिले के रोडे गांव में अमृतपाल की 'वारिस पंजाब दे' संस्था के प्रमुख के तौर पर ताजपोशी कर दी गई।
उसके साथ ही पपलप्रीत भी हर वीडियो में नजर आने लगा। उसके बाद सभी उसे जत्थेदार भाई अमृतपाल सिंह कहने लगे। अमृतपाल ने अपनी बोली और पहनावा संत जरनैल सिंह भिंडरांवाला की तरह रखा। इसी वजह से उसे भिंडरांवाला का दूसरा पार्ट कहा जाने लगा।